Πρόβλεψη επιπέδου οργανικών παραπροϊόντων χλωρίου στο δίκτυο ύδρευσης της ΕΥΔΑΠ
Authors: Σάμιος Στυλιανός 
Published: August 2021

ΣΤΟΧΟΙΚύριοι στόχοι της εργασίας αυτής είναι: •Να οργανώσει, να παρουσιάσει και να εφαρμόσει μια μέθοδο για ΟΠΧ που δεν έχουν ανιχνευτεί και μελετηθεί ως τώρα στην Ελλάδα, και αφορά τα αλογονοακεταμίδια. •Να μελετήσει τη δομή των πρόδρομων ενώσεων που βρίσκονται στα ανεπεξέργαστα νερά. Η ανίχνευση των χαρακτηριστικών ομάδων στα μόριά τους, η χλωρίωσή τους στο εργαστήριο και το δυναμικό σχηματισμού των ΟΠΧ παρουσιάζουν ενδιαφέρον, γιατί η γνώση των πρόδρομων ενώσεων μπορεί να επιφέρει τις βέλτιστες λύσεις απολύμανσης σε κάθε υδρευτικό σύστημα. •Να μελετήσει την επίδραση του ενεργού χλωρίου στο ανεπεξέργαστο νερό μέσα από το δυναμικό περιβάλλον της Μονάδας Επεξεργασίας Νερού (ΜΕΝ) σε σύγκριση με την ίδια αντίδραση στο εργαστήριο και να συσχετίσει τα επίπεδα των οργανικών αυτών ενώσεων με συγκεκριμένες παραμέτρους, έτσι ώστε να μειώσει τα επίπεδά τους χωρίς να επηρεαστεί η απολυμαντική του αποτελεσματικότητα. •Να προσδιορίσει την επίδραση του χρόνου παραμονής του επεξεργασμένου νερού στο δίκτυο και να ερευνήσει τον τρόπο πρόβλεψης των ΤΑΜ σε κάθε σημείο του δικτύου ύδρευσης . Για την επίτευξη των παραπάνω στόχων αρχικά λαμβάνονταν σε μηνιαία βάση (από το 2003 ως το 2010) δείγματα πόσιμου νερού από τις εγκαταστάσεις της ΕΥΔΑΠ (ημιεπεξεργασμένο νερό, δεξαμενές ΜΕΝ και αντιπροσωπευτικά δείγματα δικτύου), αλλά και από τους σημαντικότερους ταμιευτήρες της ΕΥΔΑΠ, Μόρνο και Υλίκη. Στο σύνολο των δειγμάτων πραγματοποιήθηκε προσδιορισμός των κυριότερων ΟΠΧ. Στα δείγματα των ταμιευτήρων πραγματοποιήθηκε απομόνωση και διαχωρισμός Φυσικής Οργανικής Ύλης (ΦΟΥ) στα δυο κυριότερα κλάσματα, δηλαδή στο χουμικό και φουλβικό οξύ. Η χλωρίωση των κλασμάτων αυτών σε συνθήκες εργαστηρίου έδειξε το δυναμικό σχηματισμού ΟΠΧ των κλασμάτων αυτών και οδήγησε στην ταυτοποίηση των αλογονοακεταμιδίων. Επιπλέον, σε δείγμα που προήλθε από τον ταμιευτήρα Μόρνου πραγματοποιήθηκε χλωρίωση σε ελεγχόμενες συνθήκες εργαστηρίου και σε διαφορετικές θερμοκρασίες με λήψη δειγμάτων κατά τακτά χρονικά διαστήματα ώστε να διερευνηθεί η κινητική του σχηματισμού των ΟΠΧ, η μείωση του υπολειμματικού χλωρίου και του διαλυτού οργανικού άνθρακα. Μια χρωματογραφική μέθοδος προσδιορισμού των επιπέδων μονοχλωρο- και διχλωροακεταμιδίου θεμελιώθηκε στο εργαστήριο Ασπροπύργου, προσδιορίστηκαν τα επίπεδά τους στις δεξαμενές ΜΕΝ, και μελετήθηκε η συμπεριφορά τους σε νερό υπό χλωρίωση ή σε ακατέργαστο νερό μη χλωριωμένο. ΣΥΜΠΕΡΑΣΜΑΤΑ•Τα περισσότερα από τα οργανικά παραπροϊόντα χλωρίωσης (αλογονοακετονιτρίλια, χλωροπροπανόνες) εμφανίζονται σε πόσιμα νερά του δικτύου της ΕΥΔΑΠ αλλά σε συγκεντρώσεις χαμηλότερες ή ίσες με 1 μικρογραμμάριο ανά λίτρο, ενώ τα τριαλογονομεθάνια και αλογονοοξέα σε συγκεντρώσεις χαμηλότερες από αυτές που έχουν οριστεί από διεθνείς οργανισμούς ή τις νομοθεσίες ανεπτυγμένων κρατών. •Για την πρόβλεψη τριαλογονομεθανίων στο δίκτυο διανομής πόσιμου νερού χρησιμοποιήθηκε τεχνητό νευρωνικό δίκτυο με ανεξάρτητη μεταβλητή το χρόνο παραμονής του νερού στο δίκτυο. •Η απομόνωση, διαχωρισμός και μελέτη στο FT-IR της Φυσικής Οργανικής Ύλης (ΦΟΥ) στα δυο κυριότερα κλάσματα, δηλαδή στο χουμικό και φουλβικό οξύ αλλά και η μελέτη των νερών των ταμιευτήρων σε χρωματογράφο διαχωρισμού μεγεθών απέδειξε ότι η ΦΟΥ διαφέρει ανάμεσα στα νερά Μόρνου και Υλίκης γι αυτό και τα επίπεδα τριαλογονομεθανίων είναι πολύ διαφορετικά σε όμοιες συνθήκες (δόση και χρόνο χλωρίωσης).